khistorydata/jeongjo-sjw-relations huggingface dataset:
정조 7년 · 강
命海溪君致祭。葬前擧行。
정조 7년 · 목
因兵曹海溪君★(火+集)造墓軍題給草記。敎以。崇品宗臣。奄聞長逝之報。至今惻傷。致賻才令拔例輸送。而致祭使之葬前擧行。以此判付。文移禮曹。
정조 7년 · 강
命方善興定爲元犯。更加審閱。登對時敷陳。
정조 7년 · 목
因京畿監司沈頤之罪人方善興嚴囚。 韓鼎元放送狀啓。敎以。依狀辭決處事回諭。朝家於此獄。終有所疑晦。方善興之定爲元犯。果是十分穩當乎。更加審閱。後日登對時。明白敷陳之意。一體回諭。
정조 7년 · 강
命罪人鄭潤煥。結案取招後稟處。
정조 7년 · 목
刑曹啓言。罪人鄭潤煥放火節次。前已承款。而斬待時事。今又定制。依例具格結案取招後。請稟處。允之。
정조 7년 · 강
勘放時囚李得濟。
정조 7년 · 목
義禁府啓言。黃海前兵使李得濟照律。杖一百收贖。告身盡行追奪。流三千里定配。私罪施行。允之。敎以。功議減一等
정조 7년 · 강
備局。以宣諭使所啓及錦伯請穀狀啓覆啓。
정조 7년 · 목
備邊司啓言。卽因嶺東宣諭使李特秀所啓。嶺東穀物不足事。有稟處之命矣。嶺東民情之遑急。簿穀之零星。觀於道臣之前後狀本。可知實狀之萬萬渴悶。目今六路之賑。一時方張。請穀之狀。四面還至。他道移穀。有不暇論。且以嶺東之民戶穀數言之。九郡人口。雖曰不下十二三萬。而留庫穀爲四萬餘石。嶺南移轉爲二萬石。嶺西移轉近五千石。今番特下諸般惠澤。當恰爲萬餘石。新還除停退外。當捧近四萬石。設或不能準捧。亦當不下二萬石。合以計之。當爲十萬石內外。而九郡民戶中。稍有産業。能販貿。可以自食。不仰官穀之類。必居十之二三。苟能參酌緩急。節略分排。則縱不能十分周足。豈不可俟到麥前。若其如干不足之數。本道嶺西諸邑中穀簿稍裕處。更爲量宜移劃。從便接濟之意。請分付道臣。敎以。諸道穀簿之不敷。非不知也。嶺東事勢。萬分遑急。觀於宣諭使筵奏。益驗其所見過於所聞。以若穀儲。較若戶口。分賑分還。勢末由已。朝家明知似此委折。萬一拘於措手無策。不思所以拯濟之道。是朝家於嶺東之民。無終始之澤。小民無知。亦且至神。能無缺望之心乎。至於嶺西穀轉運一款。卽道伯存焉。何煩朝家指揮。本司以此請劃。得無欠誠之歎乎。苟無更劃之方。直請勿施。猶之可也。豈可爲此行不得之說乎。 廟堂事極可慨惜。以此意行會該道伯處。俾知廟堂慳惜之顚末。無或加請一包之穀。又啓言。因洪忠監司申大升狀啓。今日內論理草記事命下矣。今當六路竝賑之時。更無他處移粟之方。而至於本道濟民倉。移劃京畿租三千石之仍留本倉。忠州及丹陽等邑之穀。東伯狀請移轉。而爲念本道災荒。旣不之許。嶺穀二萬五千石。亦令船運。以補還賑。朝家之於本道。可謂靡不用極。竝與留儲之舊穀。準捧之新還。節約塗抹。則庶可以挨過麥前。若其沁米之代。不可不給。則他條變通。實無其路。而本道營官需災減米。自前有歉歲許貸之例。厥數亦過數千餘包。毋論沁米與災減米。其爲貸用一也。當年災減條米。限二千石許貸。以爲添還分給之意。請分付。允之。敎以。營官需災減米許貸事。卿等議極爲便好。依此施行。而萬一仍用癸未春兩湖料販之已例。則吏緣爲奸。民受其弊。此何異於割肉充腹。但可貸用。無得料販之意。自本司各別措辭。嚴飭行會。至於所請空名帖張數。終不免過多。昨年三道設賑已給者。不知爲幾千張。今年六路之歉。當請之數。必當倍蓰。然則人人通政。家家嘉善。雖欲鬻賣。價必至賤。徒見其無益。減三分一成給之意。分付吏兵曹。
정조 7년 · 강
右議政李福源陳箚自引。賜批。
정조 7년 · 목
箚略曰。臣伏見嶺東賑穀事草記批旨。竊不勝萬萬惶懍。今此加劃之命。蓋念民粟之或不相當。而顧臣智慮淺短。卒不能推移變通。仰塞終始之德意。不職之罪。無以自解。達宵愧悚。若無所措。惶恐之極。短箚自引。乞遞臣職。仍勘臣罪焉。批以。無隱之言。豈或過引。卿須安心勿辭。卽起視事。仍命遣史官傳諭。
정조 7년 · 강
吏曹判書金鍾秀從縣道疏陳母病乞遞。賜批。
정조 7년 · 목
批以。親病雖曰難捨。豈無少間之時。見今開坼不遠。此時冢案。決不宜言私。卿其勿辭。斯速上來擧行。
정조 7년 · 강
副修撰李頤祥陳疏乞遞。仍陳勉。賜批。
정조 7년 · 목
疏略曰。臣五朔旅簟。百病咸萃。落傷餘崇。當寒尤劇。特許臣譴削。俾全匹夫之諒。終荷生成之澤焉。仍伏念　殿下。每於近日經筵。連講　列朝寶鑑。古人云欲法堯舜。當法　祖宗。殿下之所可法者。舍是書奚異哉。雖以日昨所講而言之。憲長之賞帛。賢館之賜杯。可以見我　聖朝激勵之治。禮待之化矣。伏願益加監法焉。且伏念元子宮初度之辰已過。輔養官相見之禮隔日。朝野歡忭。曷有其極。臣於向來。以廣選文學左右輔翼之意。有所陳請。　殿下亦嘗以諄諄敎飭矣。今當歲暮。道薦在前。更令道臣另加採訪。各進孝友文學之士。以備薰陶輔翼之策。實爲目下急務矣。批以。所陳兩條。深得論思之體。殊甚嘉尙。道薦事。下廟堂申飭諸道。期有實效。爾其勿辭察職。
정조 7년 · 강
詣　璿源殿行閣。召見承旨李時秀。
정조 7년 · 목
時秀曰。宮中失火。雖卽撲滅而深夜倉卒之中。　聖心想多驚動。然而事旣旋已。風露方下。趁卽還內。區區之願也。予曰。慰安方急。不遑自恤矣。命時秀等。至大起所相視訖。仍詣　眞殿奉審。下敎曰。 兵曹入直堂上及閣臣入侍。兵曹參議趙興[尙:I-PERSON]鎭。待敎李崑秀偕入。予命尙鎭崑秀。往審延燒處訖。又命尙鎭。使以禁火事各別申飭。仍還內。
정조 7년 · 강
璿源殿次知中官。命拿處。
정조 7년 · 목
兵曹啓言。卽接南所衛將所報。則　璿源殿西邊行閣一間許今夜二更四點失火。旋卽撲滅云。事極驚悚。次知中官。令該府拿處。守直下人。亦令攸司請科治。允之。
정조 7년 · 강
命輪對官。後日次來待。
정조 7년 · 목
因善復牌招啓辭。敎以。許遞。前望單子入之。
정조 7년 · 강
玉堂聯箚請守直中官勘罪。賜批。副校理林濟遠。副修撰李錫夏。
정조 7년 · 목
聯箚略曰。禁中鬱攸之災。遽在於暮夜倉卒。雖幸登時撲滅。其爲驚動。倘復如何。失火根因。雖未得聞知。而不謹徙薪。幾至焚棟者。莫非守直中官不能檢察。臣等謂當該中官嚴加究覈。從重勘罪爲宜。批以。火出束薪。登卽撲滅。元無燃及簷椽之事。守直中官輩。似無別般隱情。令內侍府只勘不謹檢察之罪。
정조 7년 · 강
領府事金尙喆疏陳貶坐不參之狀。乞遞諸司提擧之任。賜批。
정조 7년 · 목
批以。箚辭不已過重。貶坐未赴。庸何傷乎。卿其安心。勿復控辭焉。仍命遣史官傳諭。
정조 7년 · 강
以鄭尙淳爲判義禁。 前望也。
정조 7년 · 강
判下兵曹　太廟臘享時軍兵磨鍊草記。
정조 7년 · 목
因該曹草記。敎以。御營步軍五哨。騎士三番。爲先後廂。訓將代領。隨駕之營各處入直。以禁營西營新營入番軍中。量宜除出。每處各留十名。留陣則守禦使率禁營出番軍二哨。訓局外各營入直軍中除出百名。都領留陣。斥堠伏兵屛門把守軍兵。禁營出番軍中使用。京標下切勿出用之意分付。禁軍則　南殿動駕時休番隨駕。
정조 7년 · 강
備局。以東伯賑穀請劃狀覆啓。
정조 7년 · 목
備邊司啓言。因原春監司徐鼎修賑穀請劃狀啓。有稟處之命矣。取見其狀本。則以爲。江陵等九邑。旌善等五邑。來春賑濟。勢所不已。楊口等三邑。待明春觀勢接濟計料。而若待各邑抄飢之畢到。不無晩時之慮。別備各穀。限二萬五千石。姑先劃給。空名帖。限八百張。亦令頒下。以爲補賑事。請令廟堂稟旨分付矣。別備各穀。本爲備荒之資。二萬五千石。依狀請許劃。使之酌量均俵。至於空名帖八百張。今不必盡數成送。爲先以五百張下送。猶或不足。則追後加請。亦自未晩。請以此分付。允之。
정조 7년 · 강
緘推吏曹判書金鍾秀。
정조 7년 · 목
敎曰。開圻在卽。飭敎屢煩。而一味在外。無意膺命。揆以國體。寧不寒心。重臣情理之難。朝家非不知之。貶目磨勘。不過霎時了當事。然又逡巡。是豈平日所望於此重臣者。如欲體諒。豈必故爲拖至於今乎。行吏曹判書金鍾秀。爲先緘辭。從重推考。待緘辭判下。仍令今日內磨勘後。下去將護。
정조 7년 · 목
敎曰。吏曹貶坐。旣令今日內磨勘。堂上不可不備。參議未差之代。前望單子入之。待下批牌招察任。使之同參貶坐。
정조 7년 · 강
拿處宣傳官李文爀等。部將李益謙等。
정조 7년 · 목
因宣傳官薦單子。敎以。向因將臣筵奏。已知積薪齎冤之苦。足爲干和。今番則使之拔例廣取。朝家非不知名器之不可屑越。薦剡之不宜濫竽。似此潤狹。亦係弛張。汝等所當精白秉公。以副朝家申飭之意。觀此薦記。數非不少。未知所取者皆是當入。所拔者亦果當漏。更取呼薦記。仔細看閱。地醜德齊。或多遺珠。執此究之。此薦之不公可知。大抵。薦規至嚴。蠅矢玷汚。尙云破薦。況此取捨不均。存拔無義者乎。此而循例啓下。安有重薦法疏積鬱之意。行首宣傳官副行首宣傳官。一幷削職。其罪狀令該府拿問勘處。參薦宣傳官李東善具縉鄭㵙李永秀李星會曺翰振韓應儉沈公曄[燁:I-PERSON]南熙林栽洙李膺福竝汰去。亦爲下義禁府推問處之。 宣傳官未差之代。卽令政院。政官牌招開政差出。待下批今日內更卽會薦。單子修整入啓。○兵曹啓言。軍號誤傳之部將李益謙金永勉。請令該府拿問處之。允之。敎以。不見文跡。只憑口傳。近來謬例果然乎否。更爲査問草記。入直騎郞了了此等事摘發。堂上亦欲修擧之故。趁時草記。各賜內下箭竹拾箇。竝卽祗受。
정조 7년 · 강
飭全羅兵使曺學臣。
정조 7년 · 목
因學臣狀啓閪失待罪狀啓。敎以。莫重狀啓。有此中路閪失之弊。事之駭然。莫此爲甚。卿亦爲先緘辭推考。後勿如是之意。自政院各別措辭責諭。
정조 7년 · 강
命北伯狀啓。令廟堂論理稟處。
정조 7년 · 목
因咸鏡監司李命植奴婢矯弊狀啓。敎以。令廟堂具意見論理稟處。
정조 7년 · 강
有政。吏曹參判趙時俊。兵曹參議尹勉升進。
정조 7년 · 목
以金思穆爲大司諫。徐有防爲知義禁。具載敬爲宣傳官。初仕也。
정조 7년 · 목
因壽長拿處傳旨。敎以。旣非故放。亦無隱情。分揀。
정조 7년 · 강
判下憲府吏判金鍾秀緘推啓目。
정조 7년 · 목
司憲府啓言。 吏曹判書金鍾秀從重推考罪。杖一百收贖。公罪施行。而係是一品。請上裁。敎以。委毗何如。敦迫何如。而屢煩飭敎。無意承膺。情理分義。到底掃地。誰謂重臣而有此乖剌之擧乎。況貶期在卽。政日不遠。此時銓長。豈可退處鄕廬。不思所以進身之方也。今則旣到闕下。貶目自可及期磨勘。不必如例照律。答通還給。使之待明朝開坐。事畢後當引接。卽爲來待之意。亦令知悉。
정조 7년 · 강
配李得濟于忠州牧。
정조 7년 · 목
義禁府啓言。李得濟忠州牧徒二年定配所請依例押送。允之。
정조 7년 · 강
遞知義禁李★(土+甲)朴祐源。以李在簡爲知義禁。洪良浩爲同義禁。
정조 7년 · 목
敎曰。都政在卽。夙夜相妨。 兵曹判書李★(土+甲)。行左承旨朴祐源兼帶知義禁許遞。前望單子入之。待下批牌招。使之先參坐後謝恩。
정조 7년 · 강
命兩銓貶目開坼。明日午前擧行。都政。以念前後推擇。
정조 7년 · 목
敎曰。本曹貶坐。內外閣貶目磨勘後。當次第擧行云。如是則講坐必致夜深。 吏曹判書使之待開門來待。又敎曰。 吏判情理。勢難久滯京第。明日御前開坼。欲於　眞殿展拜後。差早爲之。待貶目啓下。兩銓開坼坐起。皆令午前擧行。都政。以念前後推擇以入。
정조 7년 · 강
命關西交濟穀移運形止。北伯處關飭。從速登聞。
정조 7년 · 목
因平安監司李性源交濟穀移運事狀啓。祗受狀啓。敎以。待回移到付。隨卽狀聞之意回諭。令廟堂北伯處。措辭關飭。形止使之從速登聞。
정조 7년 · 목
敎曰。都政雖無銓郞。自可爲之。而堂下積滯。未有甚於近日。宜有參恕之擧。瑞興縣徒三年定配罪人李集斗放送。使之罔夜上來。萬一遲滯。卽其地勿限年定配。又敎曰。放送罪人李集斗。特爲敍用。郞官有闕之代。仍令該曹。口傳差出。
정조 7년 · 강
命軍號不示誤傳根因。添問目取招。
정조 7년 · 목
兵曹啓言。軍號口傳謬例。更査草記事命下矣。部將李益謙金永勉招致査問。則渠等所告內。軍號頒布之法。衛將部將相對開坼後。始爲頒布。自是常規。而近來則衛將獨爲坼見後。使該所書員口傳于部將。便成謬例。今番則軍號頒布前。西所部將。則衛將已發巡更故。不得擅自開坼。聞於明禮門部將金吉行所傳。東所部將則亦已發巡。未及目見文跡。只憑西所部將口傳。別無更達云矣。莫重軍號。衛將部將不爲相對開坼。每使下吏口傳。事極驚駭。金行吉之誤傳軍號。亦甚慢忽。當該西所衛將部將。請竝拿處。允之。敎以。當初軍號之受來而不示之者。果是衛將之罪乎。誤傳根因。亦在何所乎。此委折添問目取招。竝令捧草供入啓。
정조 7년 · 강
分揀禁府都事趙象存。
정조 7년 · 목
義禁府啓言。執筆刑房都事拿問捧供事命下矣。當該刑房都事趙象存拿囚。敎以。分揀放送。
정조 7년 · 강
判下金吾宣傳官李文爀等捧供啓目。
정조 7년 · 목
義禁府啓言。行首宣傳官李文爀。 副行首宣傳官李潤謙。宣傳官李東善具縉鄭㵙李永秀李星會曺翰振韓應儉沈公燁林栽根[洙:I-PERSON]南熙李膺福等。口招漫漶。泛稱遲晩。所當請刑。而曾經宣傳官。請上裁。敎以。口招事體。何等至嚴。而其矣供辭。不但漫漶而已。全諱呼薦時存拔委折。敢以自不無遺漏等語。欲爲分疏掉脫之計。其情狀萬萬痛駭。李文爀則渠以廳首。主張薦事。去就停當之際。固當十分審愼。毋或一毫疏漏。而取見完薦錄。更考呼薦記。新榜則見漏者。皆勝於參薦諸人。應舊榜則均爲名閥。同是久次。而以參較漏。取捨無當。此殆拘於托囑顧其勢力。恣意低仰之致。薦會時諸員各呼三人姓名。某也薦某也。誰人擧誰人。而文爀。渠之數外加呼者爲幾許。完薦人居住榜次及世泒身乎。亦必有酌量裁擇于中者。前招中元不別白指陳。焉有如許口供。口供與原情自異。以此前後飭敎。又復何如。而諸囚中文爀之供。句語爛熳。專事藻繪。此果辭疏乎。口招乎。執筆當該刑房都事拿問。捧草供以聞。原供辭勿施。更嚴問取招。亦以草供入啓。李潤謙。則行首之於副行首。不過是五十步百步之間。而觀其爰辭。沒實極矣。渠諉罪右僚。敢生倖免之圖者。究厥情狀。亦甚痛駭。原供辭勿施。昨日薦會先景。一從目所見。使之從實納供。 李東善具縉鄭㵙李永秀等。參上與參下有間。爲行首副行首者。藉令有容私阿好之跡。渠等亦宜據理爭執。期使薦事完了。不此之爲。乃反同惡相濟。從又雄唱雌和。以至王府置對之後。互相營護之狀。極爲絶痛。亦竝更招以聞。 李星會曺翰振。俱以參下中右位。又是本廳最久勤。廳中凡事。無大無少。豈有不知不聞之事。況且薦剡。在渠廳尤係至大之擧。則渠等納招。徒襲廳首之說。要作拔足之計者。事之無嚴。孰甚於此。更加各別嚴問。期於取報。 韓應儉。則逖矣嶺陬。見聞孤陋。京華武弁之氏閥來歷。何由以詳知。參以渠供。不爽所料。沈公燁。則唉哉孱劣。何足深誅。八年初仕。四遭落職。以渠備弓之蹤。常懷徵美之戒。更有何暇論及於推詡吹覓之場也。林栽洙。渠以忠臣之裔。宥及十世。兼以人旣淳厖。性亦質駑。攘臂抵掌。必無是理。南熙李膺福等。皆以最下位。纔免曹司間。今若混同推覈。殊欠綜核之政。公燁等五人。特爲分揀。帶職放送。王府體面。所關何如。而近來擧行。全不成說。堂上專藉郞官之口。郞官徒仰執吏之頤。不知口招之爲何事。囚人所供。反欲爲之潤色。卿等疲軟。胡至此極。此後則更勿如是。又啓言。文爀等更招。一向漫漶。終不直告。平問之下。難以取服。所當請刑。而曾經宣傳官。請上裁。敎以。再供如初供。一向吞吐。極口漫漶。究厥所爲。萬萬痛駭。非不欲更令捧供。而如是之際。徒歸屑越。大抵昨日薦事。存拔之際。殆甚無義。而至於行私之跡。旣無分明現露。則依俙摸索。抑勒勘斷。似乖審讞獄之意。 李文爀李潤謙等。則以不善越薦之罪。從重勘律。李東善具縉李星會曺翰振等。渠輩俱諳廳事。則與行首罪無彼此。亦爲勘律。竝以草記照律以聞。鄭㵙李永秀等。名雖參上。入仕未久。宜有參恕之擧。皆已汰去。不必疊勘。竝分揀放送。
정조 7년 · 강
判下金吾諸罪人議處及勘放草記。
정조 7년 · 목
義禁府啓言。陽智前縣監徐有悌原情。泛稱遲晩。。請刑推得情。敎以。除刑推論理議處。又因有悌照律啓目。敎以。旣念滯囚。皆於今日開坐時。使之勘放。此囚亦豈或彼此。亦以草記照勘。而如有功議。依例減等。又啓言。 李潤慶。論其所犯。法理深重。以此發問目遲晩取招後。請照法勘處。敎以。今日開坐時。卿等更加出意見嚴問取招。期於得情。而當寒滯囚可悶。捧草供以聞。又啓言。 黃海前兵使申應周照律。杖一百收贖。告身盡行追奪。流三千里定配私罪施行。敎以。充報從他充報。幻弄明是幻弄。流配之典。在渠當律。似此謬例。千百人雖犯之。以渠處地。若有一分圖報之心。寧容冒犯至此乎。依所照律勘處。而功則分揀減一等。又啓言鄭國臣議處。請令道臣査啓後。請稟處。敎以。窮沍滯。獄在所當恤。査啓來到間。府門外保放。又啓言。東所衛將申光洙。西所衛將徐㬦等原情。漫漶不陳。所當請刑。而曾經宣傳官。請上裁。敎以。申光洙附過放送。徐㬦今日內以草記照律。又啓言。徐㬦照律。杖八十收贖。奪告身三等放送。允之。敎以。昨日軍號頒布。在於更漏已下之後。渠則以行巡事。不在直所。此或有一分參恕之端。本律以公罪勘放。而相考功議有無。依例減等。又啓言。東所部將李益謙。游辭漫漶。泛稱遲晩。西所部將金永勉推諉於金吉行。論其情狀。俱極駭痛。竝請刑推得情。敎以。李益謙。不見文跡。只憑口傳。致有誤傳之擧。所爲極甚痛駭。然與金永勉。稍有輕重之殊。以公罪今日內照律。帶職放送。金永勉。無論誤聽與誤傳。一有所犯。難逭重勘。況今兩罪俱發。而渠之言內。以金吉行之誤傳爲說。然則誤傳根因。不可不詳査處之。與吉行更爲頭面待査實。捧草供以聞。又啓言。 部將李益謙照律。杖一百收贖。公罪施行。允之。敎以。功減一等。又啓言。部將金吉行。以傳旨內辭意。反覆嚴問。則推諉於金永勉。不爲直陳。究厥情狀。萬萬痛駭。請刑推得情。敎以。依金永勉判付擧行。而刑推則姑爲安徐。各別嚴問。期於得情。又啓言。 金永勉金吉行。頭面口招。則金吉行則誤看誤傳自服。金永勉則以只憑吉行誤傳之說。有此傳播之擧云。亦極可該。請以此照律。敎以。竝依此施行。而日寒斗緊。滯獄可悶。照律以草記擧行。功議區別各減一等。先勘放後草記。
정조 7년 · 강
命院吏金宗爀等。決杖放送。
정조 7년 · 목
刑曹啓言。院吏金宗爀洪胤璡等。旣已遲晩。所當自臣曹考律勘處。而旣有捧供以聞之命。請上裁。敎以。近來院吏所爲節節痛駭。前後申飭何如。而終不知戢。至於昨日傳旨事而無狀極矣。尋常公事。猶不敢忘置。況且拿囚傳旨。事體至重。因渠輩健忘之症。有此前所未有之擧。此而分揀。後弊難防。各決杖十度放送。
정조 7년 · 목
敎曰。 吏兵房承旨。持殿最入侍。○京畿監司沈頤之啓本。陽根郡守李命熙。恬愼足尙。慈諒何過。朔寧郡守曺允先。已知醇謹。宜惕因循。漣川縣監羅烈。隨事必誠。生手且恕。砥平縣監金思善。治理旣美。綜察是勖。桃源察訪柳炯。呈牒損體。竝中。 洪忠監司申大升啓本。定山縣監閔垠。志切撫字。政欠柔緩。連山縣監兪漢緯。大體固好。小謗宜略。竝中。淸安縣監金亮材。心柔政憒。吏橫民愁。下。黃海監司洪秉纘啓本。 鳳山郡守具埱。譽在蠲徭。柔難戢猾。免山縣監尹昌淳。政貴務實。警在失囚。竝中。長連縣監朴長卨。罔念前警。奈播流謗。下。 全羅監司趙時偉啓本。樂安郡守李長喆。振刷宜勉。慈諒固裕。龍安縣監尹達東。小疵宜恕。大賑方營。興陽縣監李性吾。些謗卽逋。丕責惟賑。竝中。靑巖察訪李錫源。太不了了。下。慶尙監司李東模啓本。仁同府使閔百恒。手不心應。譽與效半。咸陽郡守李匡運。未制頑鄕。可惜治聲。榮川郡守鄭來鼎。飭糴之題。何乃自引。知禮縣監李性重。非曰沽譽。慮或難繼。高靈縣監金重祚。固多成績。時欠偏聽。山淸縣監兪彦鏞。意雖便民。法宜精糴。新寧縣監趙器鎭。志本懋實。報偶失檢。延日縣監李長煜。姑恕客謗。第觀賑法。泗川縣監朴晉煥。縱念湖運。更飭濫捧。 慈仁縣監李顯采。誠則有餘。才或不逮。 漆原縣監黃檄。事貴到應。杖戒太猛。安奇察訪金成九。盍戒終怠。竝中。熊川縣監李永耉。雖欲曲恕。奈多不謹。下。平安監司李性源啓本。祥原郡守沈鑏。勤勵可尙。疏率宜警。三登縣令韓光植。政固謹約。事或疏緩。竝中。咸鏡監司李命植啓本。 定平府使邊德淳。何太無華。亦能有守。 輸城察訪申斗七。姑施薄警。竝中。
정조 7년 · 목
予曰。卿旣已出仕。予心亦喜矣。鍾秀曰。臣之情地。萬無行公之勢。而飭敎之下。一向違傲。萬萬惶懍故。玆不得不擔却私義。而洗拂之恩。涵貸之典。若是勤摯。雖死無恨矣。然臣之情勢。聖明之所洞燭。若蒙體諒之恩。則誠區區之至願矣。予曰。卿之情地。予非不軫念。而一向引義。遜避不已。若無此擧。無以起卿。故不得不如是耳。今則大政不遠。卿雖更有引避之擧。決難聽施矣。且卿之親病。予所㦖念。都政如有相妨。則許卿歸覲。俟病間上來。雖春和後。拖至數三朔。當待卿爲政。勿復更辭。以貽不誠之歎可也。鍾秀曰。以臣所遭。實無冒沒强出之勢。而今日幸蒙聖恩。復起爲人臣。誠惶隕感激。不知所以圖報。而竊有所區區之願。若見職許解。則終始曲保之恩。尤當如何。臣自來疏狂。事事顚錯。若黽勉出仕。冒當大政。則非但重任之不堪。必多錯謬。重得罪於公議。臣本多衆怒群猜。若又因是而陷於不測。則雖聖明在上。亦難屢赦。倘蒙寬恩。許釋重負。則誠生死肉骨之澤矣。予曰。予豈不諒卿情勢。縻以閑司。而非此任。難以起卿。故雖甚切迫。不得已爲此。此不過欲使卿進身於朝端耳。今聞卿言。令人感動矣。卿若是陳請。而不爲許施。則誠非禮使之道。不忍一向强迫。予當許卿。卿於閑司。則必爲出仕。頻頻上來耶。鍾秀泣而對曰。聖敎及此。臣誠萬萬惶感。而臣之前後乞養。實出至情。老母所望。亦願一麾。且隨事圖報。無間內外。若蒙終始恩典。則臣之私計。無過於此。乞得使養。是區區之願也。予曰。崇品重臣。豈有作宰之例耶。鍾秀曰。朴長遠李箕鎭。俱以吏判除外任矣。予曰。予當勉循卿。卽爲歸覲可也。
정조 7년 · 강
飭慶尙監司李秉模。
정조 7년 · 목
因慶尙監司李秉模褒貶啓本。敎以。向來卿所上年分狀本。顚錯無餘地。特念藩寄體重。且恤遞易有弊。姑示薄警。以責成效。近以船粟事言之。煩瑣處太煩瑣。縱弛處太縱弛。予誠不弛南顧之憂。第又見貶目。疵類不一。姑不欲一一索言。卿之不能副委畀之責。於是益著。須知朝家含垢之意。繼今以後。隨事振刷。稍變前規。俾嶺土人民。知有方伯事回諭。
정조 7년 · 강
命兵曹訓鍊院褒貶磨勘堂上。竝罷職。
정조 7년 · 목
因訓鍊院褒貶啓本。敎以。考績何等莫重。而貶磨勘。有此大段做錯。此前所未有之事。一字誤書。一畵刀摻。猶且具由登聞。況此名下等第之半書半不書者。不可但以疏漏言之。兵曹磨勘堂上。 訓鍊院磨勘堂上。竝罷職。
정조 7년 · 목
因該營褒貶啓本。敎以。大將推考。啓本更爲磨勘以入。
정조 7년 · 강
命殿最磨勘各該堂上。自政院申飭。
정조 7년 · 목
敎曰。殿最法意。何等嚴重。而近來磨勘之規。疏漏莫甚無論京外。已經一考者。自再考以後。諉之別無殊異之蹟。輒以只書上字。便作不易之例。年前以此事申飭中外。使各勿循謬例。一從六朔間能否。必書題目。而京司則尙不均一。或書或不書。大非嚴考績之意。況前後飭敎諄復。則尤焉用乃爾。此殆政院不能申明知委之致。各該磨勘堂上。姑不勘罪。更自政院。申明嚴飭。
정조 7년 · 강
命都監禁營守廳褒貶。更磨勘以入。
정조 7년 · 목
敎曰。都監禁營守廳褒貶出給。使之更爲磨勘以入。
정조 7년 · 강
命明日儒生親臨試講處所。以涵仁亭爲之。
정조 7년 · 강
遞吏曹判書金鍾秀。
정조 7년 · 목
敎曰。予於此重臣。曲遂而全保之。以至于今日者。知自离筵。誠不忘之好故耳。見任之屢勸敦迫。必令行政。予豈忽於體諒而然。不有是也。將無以致之朝端。永作完人。朝筵聞重臣陳懇之言。有足感予心。況以若卸銓銜。則嗣後除命。當觀親病差歇時。往來供職爲說。殆若質言者然。此非急於丐免。發此執契之語。重臣此言。旣出體予。予豈不愍其情而爲之地乎。且置諸睢盱之場。立視其顚沛。而不之救焉。則是予曲保之意。有始無終。曷若早解本職。以開進身之路。於是乎予可謂爲重臣大費力矣。行吏曹判書金鍾秀。今姑許遞。
정조 7년 · 강
命兵判姑勿出代。 吏判薦望以入。
정조 7년 · 목
敎曰。 兵曹判書姑勿出代。又敎曰。 吏曹之代。今日政薦望以入。又敎曰。新判書待下批命招。同參政事。
정조 7년 · 강
遞承旨李重馥。以林錫喆代之。
정조 7년 · 목
重馥不爲仕進。敎以。許遞前望單子入之。
정조 7년 · 강
命漢城府堂上。率五部官員。明日來待。
정조 7년 · 강
命關東運穀差員畢運後。指名狀聞。
정조 7년 · 목
因原春監司徐鼎修。司浦項穀到泊狀啓。敎以。先劃萬斛。穩稅於旬餘。不特慰東民望哺之情。嶺裨吏民之無恙言旋。尤極萬幸。至於追劃穀物。聞方陸續到泊。藏前足以畢輸。此槪關嶺差員。殫誠奉公之致。視昨年西穀運致時。其勤慢能否。不可同日而語。此而無褒嘉之典可乎。繡衣。待復命另行賞典。兩道差使員守令姓名。畢運畢受後。令督運御史原春監司。指名狀聞之意。自廟堂卽爲行會。
정조 7년 · 목
敎曰。政官牌招開政。○以徐美修爲校理。李漢豊爲驪州牧使。 李在簡爲吏曹判書。○敎曰。驪州牧使明日辭朝。
정조 7년 · 강
勘放時囚李文爀等。
정조 7년 · 목
義禁府啓言。宣傳官李文爀李潤謙李東善具縉李星會曺翰振等照律。各杖一百收贖。告身盡行追奪放送。允之。敎以。如有功議。各減一等。
정조 7년 · 목
義禁府。徐有悌西原縣徒二年定配。申應周槐山郡徒三年定配所。請依例押送。允之。
정조 7년 · 강
社稷祈穀大祭。命當躬行。
정조 7년 · 목
因禮曹啓稟。敎以。謹當躬行矣。
정조 7년 · 강
御涵仁亭。行儒生講製。考官徐命善鄭民始吳載純。參考官金憙趙尙鎭李兢淵林濟遠。
정조 7년 · 목
予陞座。試官行禮訖。予曰。上齋生幾人。 都承旨沈豊之曰。六十一人矣。予曰。爾等退去。明日待令於集春門。下齋生及四學學生。爲先進講。館學齋任。講畢應製可也。○以擬本朝館閣臣。請依　祖宗故事。每年四時。招致圓點生於便殿。試講課製。通計分劃。優等人或直赴殿試會試。餘賜經籍紙墨。以示聳勸之意。爲表題。○予命賑恤廳堂上徐有隣入侍。又命漢城府堂上五部官入侍。判尹金履素。左尹李崇祜。右尹李敬懋。中部都事李勉基。奉事朴澈源。東部奉[都:I-POSITION]事李彦植。奉事崔熽。西部都事李普衍。 奉事李集明。南部都事李鋐。北部都事尹星基。奉事安廷鐸入侍。予謂履素曰。抄戶之役。幾何爲之。履素曰。幾畢而文書姑未修整。更爲摘奸後。可以成出矣。予曰。目今都下民情。想必遑急。予意則欲依昨年已例。歲前發賣。一等部官。其各進前奏歲前後給不給便否可也。勉基曰。歲末必不如春窮之甚。臣意則待春給之似宜矣。彦植曰。民情遑急。冬不如春。普衍曰。春給似爲實惠矣。星基曰。民心皆望昨年例。歲前給一巡似好矣。集明曰。明年有閏。春窮尤難。待春給似宜矣。澈源曰。民情姑不時急。春給似宜矣。熽曰。春艱必倍於今。稍待歲後無妨矣。鋐曰。春給似無不可矣。廷鐸曰。人皆願歲前給之。趁今分給一巡似好矣。予曰。廷鐸所奏。儘有意見。部官中最可尙。而澈源所對。亦頗了了矣。仍敎曰。民之所望。歲前願給者多乎。歲後願給者多乎。爾等分槪以對可也。勉基等曰。皆願分給矣。予曰。賑恤廳堂上京兆堂上工判之意何如。有隣曰。民情雖急。歲後給之似好矣。履素曰。歲前別等。不如歲後加等矣。 崇祐曰。臣意與判尹無異見矣。敬懋曰。歲末民情。不可不顧。歲前一給似宜矣。大抵民情。知目前之急。無遠慮。明春有閏。歲後分給。必有實效矣。命善曰。且今年抄戶。比前稍減。歲前一給。恐無不可。予曰。卿言正合予意。歲前民憂。不可不念矣。工曹判書曰鄭民始曰。聖敎至當。而以實惠言之。待春爲好矣。予曰。予意已定。且禁將歲前一給之論。異於諸堂。依昨年已例爲之。文書可以及期了當耶。履素曰。文書則今明可了。而收錢一事。必拖一望。且抄戶有與文書相左之弊。不可不摘奸修正矣。予曰。卿等先退。左右尹須各摘奸後。文書卽爲修正。以草記陳達可也。又謂部官曰。爾等退去。遍尋防曲。使卽知委。如有未及納錢而不得受食之民。則爾等難免罪責。須各別惕念擧行。必使歲前畢給。又宜申飭各洞尊位。無錢之民。雖推移以納。此則尊立之責。俾無一夫未愛之弊事。亦爲分付。予曰。圓點儒生。明日毋論到記與否。盡爲待令事分付。謂直提學徐有防曰。明日泮儒講製時。試官以閣臣及館堂排擬。曾有已例。今番亦依此擧行可也。
정조 7년 · 강
御誠正閣。召見掌議徐潞修。
정조 7년 · 목
予命掌議徐潞修入侍。仍命擧顔。謂左承旨朴祐源曰。作人非常矣。祐源曰。必做工之人也。予謂潞秀曰。 判府事之於國家。與同休戚故。今日特賜召見。爾須體此意。勤課程文。務急立揭之方也。予謂史官李崑秀曰。明日圓點儒生製述時。則不必懸題。依向來泮儒試取例。各給試題試卷亦當親考以下矣。
정조 7년 · 강
行科次于誠正閣。仍召見驪州牧使李漢豊。
정조 7년 · 목
敎曰。製述則不必懸題。講畢。依日前居齋儒生試取時例。當親考以下。原任直提學鄭民始徐浩修。直提學鄭志儉徐有防。檢校直閣徐龍輔。待敎李崑秀。 檢校待敎尹行任。承旨沈豊之朴祐源。持試券還內後。便殿入侍。○予敎漢豊曰。前倅不承權輿。卿之再任。出於特簡。須盡心竭試。勿如前倅之有始無終也。予命諸試官考卷坼榜。呼名立庭施賞。
정조 7년 · 강
判府事鄭弘淳陳箚自引。賜批。
정조 7년 · 목
箚略曰。臣於昨日貶題改修正以入之命。有不勝悚恧者。考績之法至重。飭敎不啻丁寧。臣實昏昧。不免爲襲謬。論其辜犯。合被大何。短箚請譴。亦此後時。稽慢之罪。益無所逃。亟降威罰。勘臣不職之罪。批以。貶題事。豈用過引。卿其安心勿辭。益加善攝。仍命遣史官傳諭。
정조 7년 · 강
判府事徐命善陳箚自引。賜批。
정조 7년 · 목
箚略曰。伏聞內局褒貶。致勤點下。乃有禮堂推考之命。臣在提擧。不克審察。反使禮堂。替被其罰。何敢移罪爲幸。而不思自引乎。亟降威罰戒焉。批以。貶題事。豈用過引。卿須安心勿辭。卽起入來參講。仍命遣史官傳諭。
정조 7년 · 강
吏曹判書李在簡疏辭新除天官之任。賜例批。
정조 7년 · 강
有政。吏曹判書李在簡。 參判趙時俊進。
정조 7년 · 목
以趙鼎鎭爲吏曹參議。李兢淵爲修撰。
정조 7년 · 강
配鄭亮采于通川郡。
정조 7년 · 목
義禁府啓言。通川前郡守鄭亮采。卽其地定配事啓下矣。發遣府羅將。請卽其地定配。敎以。邏卒下去。徒貽弊端分付該道道臣。定驛子押送配所。
정조 7년 · 강
御春塘臺。行圓點儒生講製。試官。鄭民始徐浩修鄭志儉徐有防金憙徐龍輔。
정조 7년 · 목
予曰。今日試官。以閣臣爲之。試官行禮訖。 領議政鄭存謙曰。臘　享親享之盛意。臣固欽仰。而　先朝多有攝行之禮。且栗烈之節。有妨親將。故敢達矣。予曰。　先朝或有替行之擧。而予則夏節多病。每於　享祀。多不能躬行。今則姑無見病。若筋力不逮則已。不然則於　大享敢不躬將乎。予曰。 大司成率儒生以入可也。仍命食堂。○以自爲歌令兒和習爲詩題。○命諸試官考卷訖。予諭諸生曰。今番則設試之初。故賞典從略頒給。而此後當頻頻召接。或講或試。賞典亦未必不如命題之意。諸生體予獎勸之心。入處齋舍。勤讀勤做可也。仍命三上。特賜大學具解。三中各賜紙四卷。三下各賜紙三卷。草三下二卷。次上一卷。
정조 7년 · 강
命元子宮相見禮。立春後擇吉。
정조 7년 · 목
右議政李福源啓言。元子宮相見禮。稍待日和爲之事允下矣。以立春後更擇吉日之意。請分付該曹。從之。
정조 7년 · 강
命前兵曹判書李★(土+甲)。敍用仍任。
정조 7년 · 목
敎曰。重其事耳。罰亦施焉。都政日子在卽。此時銓長。不宜久曠。前兵曹判書李★(土+甲)敍用。仍任前職。
정조 7년 · 강
命兵曹判書李★(土+甲)開政。下批。
정조 7년 · 목
左承旨朴祐源啓言。兵曹判書李★(土+甲)仍任事命下矣。 政官牌招開政。請下批。從之。
정조 7년 · 강
命內閣儲書。以所劃太僕錢先取經始。
정조 7년 · 목
內閣提學徐浩修啓言。閣臣之責。無大於稽古儲書。而第緣設施未久。古文奇字。尙矣無論。經史亦皆不備。獻書立賞。雖古今之異宜損俸給直。豈無措置之仿行。諸閣臣相議。方謀廣貿。而年前本閣所劃太僕留在錢先取來。以爲經始似好故敢達。從之。
정조 7년 · 강
遞吏曹參判趙時俊。以金文淳代之。
정조 7년 · 목
敎曰。 吏曹參判許遞。前望單子入之。待下批牌招察任。
정조 7년 · 강
命每歲末圓點準點人姓名。具別單草記。
정조 7년 · 목
敎曰。圓點生之試講試製。出於獎勸之意。而觀此擧案。數甚零星。此殆獎勸失其方而然。以此意令大司成知悉。嗣後勸課之事。各別着念。無或泛忽。亦當時時召試。以此令諸生知每歲末圓點準點人姓名。具別單草記事。定式施行。
정조 7년 · 강
命應製四次入格進士李尙榮。令該曹初仕窠。口傳差擬。
정조 7년 · 목
敎曰。泮儒應製。屢占榜魁。否必優等。自秋至冬四次入格。其在獎多士惜其才之道。豈無別般褒勸之擧乎。此政學而優則仕者。進士李尙榮。令該曹今日內。初仕窠口傳差擬。
정조 7년 · 강
命首揆與右揆留對。
정조 7년 · 목
政院。以領議政鄭存謙。 右議政李福源請對啓稟。敎以。卿等請對。以誓戒在明。欲請攝儀乎。惟予筋力自效之道。在於　祀典一事。牽於卿等之陳請。輒令替行。則取便之嫌姑捨是。情禮豈不缺然然在予敬禮之義。不可自外退去。首揆久未登筵。亦欲因便引接。與右揆留待。閣臣及圓點生入侍時。同爲入侍之意。史官傳諭。
정조 7년 · 강
命庇仁縣監朴洞。 成津僉使趙鳳逵仍任。
정조 7년 · 목
洪忠監司申大升。以庇仁縣監朴洞。限畢賑請仍馳啓。監賑使李在學。以成津僉使趙鳳逵。限麥秋請仍馳啓。幷敎以。依狀請施行事。回諭。
정조 7년 · 강
兵曹判書李★(土+甲)疏辭本兵仍任之命。賜例批。
정조 7년 · 강
命漂人回咨。令文任撰出。漁船稅。出付各道。斯速變通。
정조 7년 · 목
因平安監司李性源。鐵山漂海人掌標査實狀啓。敎以。無論掌標之有無。船主之誰某。犯非故犯。民是我民。在我國周章之道。藉令無眞箇掌標。不宜拘於船主假名。便彼中拘執之我民。生還我境。豈非十分洽好底道理乎。且念船標之書以均廳字者。可諱而不可誇。漁船之丈尺有稅。民不得措手足。彼中如有具眼者。能不竊笑我國之政令乎。朝家每見漂民咨文。自不覺蹙額。近聞朝議。或以爲若無船標。不可據實移咨。爲此說者。何乃無稽之甚也。不必下廟堂稟處。回咨卽令文任措辭撰出。所謂船標。彼旣推尋。則自均廳依其言成送事分付。執此究之。漁船稅出付各道事。斯速變通可也。先令廟堂知之。在囚各人等。卽爲放送之意。卽爲分付道臣。今已夜深。待開門星火行會。
정조 7년 · 강
以李尙榮爲禮賓參奉。 口傳初仕也。
정조 7년 · 강
命公山判官。待明朝開政擇差。當日辭朝。
정조 7년 · 목
因洪忠監司申大升罷黜狀啓。敎以。此時湖守令。不可一時曠官。政官待明朝開政。勿拘常格。各別擇差。待下批仍令當日辭朝。
정조 7년 · 강
命訓鍊院兵曹堂上罷職。竝敍用。
정조 7년 · 목
敎曰。本院封書貶目中。上字亦未免落漏云。而處分不可異同。訓鍊院磨勘堂上。下僚執筆所失。比判堂較重。然亦不必區別。兵曹堂上罷職。亦爲敍用。
정조 7년 · 목
自內詣春塘臺陞座。予命兵曹判書李★(土+甲)。 禁衛大將李敬懋。率將官以下行軍禮。因宣傳官之不善擧行。命宣傳官李身敬記過。仍命三所開場試才旣畢。又命宣薦出身各奏姓名。至尹頤東敎曰。尹僖東之事。至今惻傷。以爾爲僖東之從弟。方欲分付兵曹。此後宣傳官窠。使之擬入。須悉朝家錄用之意也。
정조 7년 · 강
命漂民回咨下送灣府。轉致盛京。
정조 7년 · 목
承文院啓言。鐵山印票査報回咨。令文任撰出事命下矣。義州漂民出送。亦爲依例撰出。下送灣府。請轉致盛京。允之。
정조 7년 · 강
飭抄戶發賣時見拔之弊。
정조 7년 · 목
漢城府啓言。自今十六日至今日。 判尹臣金履素審察西部北部。左尹臣李崇祜分察南部中部。右尹臣李敬懋分察東部。江郊則就其入於部抄而不入尊位抄。或入尊位抄而不入部抄者。詳査歸一。或添或拔。城內則抽牲其可合摘奸者。一體擧行。仍以特敎行部。趁歲前發賣之德意。宣布曉諭。而抄戶旣畢。今方鱗次修成冊。移送賑廳。敎以。文書磨勘之際。多費日子。價本收聚之間。又費日子。然則歲前發賣。不無未及之慮。卿等親自照檢。罔夜修整。斯速送于該廳。昨已筵飭。而萬一給米之時。以價本之未納。雖一人有見拔之弊。此部官輩不善知委之致。已令賑廳一一草記。從後現發。則該部官難逭重繩。以此申明嚴飭。無勢殘民。分錢難辦。東貸西覓。因仍踰限。則豈不矜悶之甚乎。此則各該尊位。多般周章。無或有此等之弊事。自卿府捧甘各部。使之揭榜坊曲。
정조 7년 · 강
掌令尹㬦避嫌乞遞。賜批。
정조 7년 · 목
合啓中。有私義之不可冒參者也。○批以。勿辭。
정조 7년 · 강
有政。吏曹判書李在簡進。
정조 7년 · 목
敎曰。守令有闕之代。皆令今日政差出。○洪景厚爲韓山郡守。 朴綏源爲公山判官。金相丁爲靑山縣監。任希游爲軍威縣監。
정조 7년 · 강
以李尙榮爲　莊陵參奉。口傳也。
정조 7년 · 강
宣薦內禁衛試射時。施賞有差。
정조 7년 · 목
敎曰槍劍將效勞。無異挾輦將。而挾輦將有收用之路。渠輩未蒙一視之澤。必有抑鬱之心。每年試射。蓋出於慰悅之意。今日試射時。槍劍哨官崔喜謙。 柳葉箭三分。 騎蒭二中。邊將除援。令該曹口傳擬入。又敎曰。今日內試射時。南行宣傳官李宗爀。一巡三中。依例直赴殿試。又敎曰。宣薦內禁衛內試射時。二番內禁衛出身李釴。柳葉一巡貫三中。陞六。一番內禁衛出身李鎭國。 柳葉箭一巡貫一中邊三中。相當職調用。
정조 7년 · 강
御仁政殿月臺。行　太廟臘享誓戒。
정조 7년 · 목
具遠遊冠絳紗袍。乘輿出協陽門。入仁政門詣仁政殿月臺。降輿詣板位。宗親文武百官入庭行禮訖。讀誓文官吏曹判書李在簡。讀誓文訖。百官行禮如儀。乘輿出仁政門。由協陽門還內。○敎曰。　太享何等至重至大之禮。況親受誓戒之日。大祝齋祝。無端不參者。至於五人之多。引避諸臺及違牌坐罷。可諉之公頉。而外此三人之初不待令。國綱所在。極可該然。當該執事金和中兪任柱李壽咸。幷令該府拿問定罪。又敎曰。吏曹堂上推考。
정조 7년 · 강
召見下直守令差使員于誠正閣。新溪縣令鄭東元。靑山縣監金相丁。軍威縣監任希游。
정조 7년 · 목
予敎東元曰。今年年事。在在告歉。言念民事。錦玉未寧。爾邑則果何如。而糴政亦無難捧之慮否。 東元曰。新溪地近山峽。穡事幸免。歉荒。較看六道。亦云豐登。各倉還上。小臣來時。亦已畢捧矣。予曰。汝須悉心做去。勿以年事之少勝而毋忽民事也。予謂相丁希游曰。下去着實爲之也。
정조 7년 · 목
敎曰。吏曹參議前望單子入之。待下批牌招察任。
정조 7년 · 강
命南北關合操巡操聚點及獨鎭部鍊停止。
정조 7년 · 목
因咸鏡監司李命植。 南北兵營合操巡操停退狀啓。敎以依狀請。 南北關合操巡操聚點及獨鎭部鍊。幷限明秋停止事。卽爲分付。
정조 7년 · 강
命北關移轉穀。相持委折。問監賑使處。論理狀聞。
정조 7년 · 목
因咸鏡監司李命植。 北關移轉穀不得擧行狀啓。敎以。道伯必有酌量之故。有此狀辭。而旣送監賑使之意。果無如何之歎乎。況於日前。特下別諭。使監賑使。宣諭關北之民。俾各恃此奠居。而畢竟無轉運之擧可乎。此殆道伯致訝於監賑使之過於浮動。 監賑使亦不以目下實狀。細報道伯故耳。更自廟堂。措辭登關。其相持委折。問于監賑使處。仍令論理狀聞。此狀本。明日次對時回啓。
정조 7년 · 목
因美修牌不進啓稟。敎以。許遞。
정조 7년 · 강
有政。吏曹判書李在簡。 兵曹判書李★(土+甲)進。
정조 7년 · 목
以趙時俊爲戶曹參判。李熻爲禮賓參奉。 初仕也。成鼎鎭爲正言。 曺遠振爲校理。 徐有防爲副總管。
정조 7년 · 강
改差　厚陵參奉宋厚淵。
정조 7년 · 목
厚淵。以身病呈狀。吏曹啓請改差也。
정조 7년 · 강
命侍從堂下罷散人敍用。
정조 7년 · 강
命前宣傳官李星會等。仍任前職。其餘照律。以公罪擧行。
정조 7년 · 목
因備局武郎廳單付單子。敎以。近來備郞。生疏莫甚。數遞可悶。趙雲行具載敬等仍任。宣傳官減下。因此思之。薦事。行首副行首次知擧行。下位則不過參薦而已。且其中參下二人。有準瓜報仕者。無罪削仕。在所當念。前宣傳官李星會曺翰振等。律名蕩滌。仍任前職。其餘參上宣傳官等。元照律公事。以公罪擧行。已出代人。他窠推移收用。
정조 7년 · 강
命正朝朝賀權停。
정조 7년 · 목
因禮曹正朝陳賀磨鍊啓稟。敎以。今年六道告歉。擧擬賙賑。此等儀文。在所停免。而且値祈穀大祭。齋日來歲登稔。正宜齋居默祈。正朝朝賀。以權停之意分付。
정조 7년 · 강
命時囚李潤慶。仍其所叨邑定配。
정조 7년 · 목
義禁府啓言。黃海前兵使李潤慶照律。杖一百收贖。告身盡行追奪。流三千里私罪施行。敎以。繕修城堞器械云者。卽捐捧蠲廩。以私補公之謂也。而渠敢於會付公貨。私自擅貸。流來未報之數。至於此多。此而尋常處之。來頭貪墨之徒。皆將藉此囚。行其胸臆。且以渠所坐。律止編配。可謂非罪伊榮。到今又何必區別公議。遞減至徒年乎。此囚功議勿論。仍其所叨邑勿限年定配。
정조 7년 · 강
御春塘臺。行抄啓文臣親試及宣傳官講射。文試官李徽之鄭志儉徐有防。 武試官具善復鄭民始李★(土+甲)徐有大李敬懋李柱國。
정조 7년 · 목
自內詣春塘臺陞座。予曰。文武試官率應試諸臣。分東西以入。判府事李徽之。訓鍊大將具善復。率應試應射諸臣。入就位。行四拜禮訖。○以大蜡爲六韻排律詩題。使抄啓文臣製呈。又命宣傳官。始講射。徽之進前奏曰。非但事之爲太平盛擧。日氣之連爲和暖。亦甚異常矣。予曰。文武講射之役。今爲畢抄。當爲行賞矣。予曰。 閣臣計抄啓臣都劃。將臣計宣傳官都劃以奏。於是徽之善復等。承命出文武臣都計劃以進。予命文武臣唱榜。分東西班。依榜次分等施賞。予曰。承史閣臣武將中。有能善射者。欲爲試射。以永今日之遊好矣。
정조 7년 · 강
命閣志垂成時。王世子隨參之節。磨鍊添入。
정조 7년 · 목
內閣提學鄭志儉啓言。閣志今方垂成。行將入梓。而元子宮冊禮後。則　奎章閣奉安　御眞展拜奉審時。奉謨堂展拜時。御製曝晒時。本閣齋宿時。俱有王世子隨參之節。不可不一一該載。分付該曹。往往本閣。趁卽磨鍊添入。恐合事宜。故敢達矣。從之。
정조 7년 · 강
命熖硝煮納監董人賞典。令該曹考例草記。
정조 7년 · 목
訓練大將具善復啓言。熖硝。乃是軍器中最緊之物。煮納若過五十斤。則監董之人。例蒙賞典矣。監官閑良李廷鳳。竭誠監董。煮納之數。至於一萬一千二十三斤之多。其在激勸之道。宜有論賞之。典而事係恩典。不敢擅便。請令該曹考例稟處。敎以。草記。
정조 7년 · 강
抄啓文臣及宣傳官都計劃後。施賞有差。
정조 7년 · 목
敎曰。今癸卯都計劃壯元陞六。今日政下批。又敎曰。今癸卯抄啓文臣都計劃親試第一人。副司果金啓洛。依式例陞敍。課試第一人權知承文院副正字李翼晉。課講第一人　永祐園別檢成種仁。亦爲依定式陞六。今日政。郞署窠單付事分付。又敎曰。宣傳官講射都計劃講第一人宣傳官李東善陞敍。射第一人宣傳官柳毅鎭陞六。
정조 7년 · 목
敎曰。親臨試射時。御營大將李柱國。二十八分居居首。將臣居首。事體自別。特爲加資。
정조 7년 · 강
命輸對官。明日來待事分付。
정조 7년 · 강
右議政李福源箚陳病狀請勘。賜批。
정조 7년 · 목
箚略曰。今日抄啓文臣親試試官。臣亦蒙恩點矣。又伏聞有使之入來之特敎。而臣於大小試事。判不得與聞。已多年所。非直情勢然也。狗馬賤疾。無異閉盲。雖欲强之。其勢無奈。乞勘臣前後逋慢之罪焉。批以。卿之愼節。殊庸慮念。卿於試事。每欲引嫌。予則以爲終涉過當。更勿辭遜。益如善攝。是所區區之望也。仍命遣史官傳諭。
정조 7년 · 목
敎曰。刑曹判書。今日政差出。○以鄭在信爲副校理。柳文植爲平山府使。李柱國爲刑曹判書。○敎曰。新除授刑曹判書。待明朝牌招察任。
정조 7년 · 강
命京畿監司。明日來待。
정조 7년 · 강
命元子宮輔養官相見禮吉日。以今十一日爲之。
정조 7년 · 강
命吏兵曹歲抄點下者。皆令今日內捧傳旨。
정조 7년 · 목
刑曹啓言。再昨日動駕時。麻浦居鄭昌信。衛外擊錚。所當捧供以入。而取考原情。則渠母徐召史。以南海船主人爲業矣。板廛人申漢相等。作板上來。不給稅錢。故屢呈秋曹京兆。未免見落。呈于備局。到付于秋曹。則秋曹以非理之罪。照律定配云矣。細考訟案。則徐召史。果是南海船主人。而該邑船人輩。載來物種。到泊京江。則留接烟價。例給主人。而至於板廛市民。則下往本邑。貿取風落松。直到本廛。散賣諸處者。謂以南海物種。欲徵勒稅。迭呈兩法司。前後落訟。非直一再。至納侤音矣。月前誣呈備局。到付秋曹。而其時判書徐浩修。以非理立訟照律。定配於祥原郡。而未數日。縱子鳴金。此等無嚴之類。若不嚴繩。則落訟之類。其將接跡而起。請考律勘處。敎以。爲毋訴冤。不但法典所載。且觀草記措語。渠所稱冤。未可謂之全無所據。此草記勿施。從公決折。俾無更訴之弊。又啓言。奴丁潤擊錚原情。以爲渠上典命爕。無端被誣。俾伸至冤云矣。請上裁。敎以。奴訴主冤。雖屬法典。其上典命爕事。業已洞燭無餘。已知爲柳憲周所誣引。伊時旣不拿問覈處。到今豈可以此等猥越之說。無難煩浼。卿曹啓目結語。無一語皀白於可否。但請上裁。大是不審。卿等推考。此原情勿施。更勿呼籲之意。嚴飭放送。又啓言。崔昌顯擊錚原情如此。請上裁。敎以。以渠原情推究。似有苗脈之事。論理議處。
정조 7년 · 강
社稷祈穀大祭。命攝議。
정조 7년 · 목
予謂司直徐有隣等曰。提調勿爲問候。退座可也。以何顔面登筵問候乎。閽禁旣關國綱。跟隨亦有定式。一自丙申以後。屢勤察飭者。予意有在。予則以爲閽禁夜禁。不可不嚴。此雖小事。亦可反隅。卿等旣不着念遵守。猶復恣意冒犯。先令自外而査實。欲見在下之誠僞。而首實者。只守禦使一人而已。事君無隱之義。果安在哉。今日國綱。可謂末如之何也。備堂鄭尙淳金魯鎭徐有隣鄭好仁徐有慶嚴璹李在簡徐有大鄭志儉沈豊之。先起趨出。予曰。嚴璹初不犯科。沈豊之仕進政院。何爲出去乎。領議政鄭存謙曰。此莫非臣不能對揚聖意。董飭庶僚之致。實不勝惶。懍予曰。卿言過矣。存謙奏事未訖。予曰。卿之語音艱澁何也。存謙曰。昨日觸寒。風漸復作矣。予曰。卿之病勢如此。竊爲卿悶慮。症勢雖不大段。寒殿奏事。易致添損。回啓事。 右相替行。卿則先退好矣。存謙曰。臣旣承先退之命。而切有所仰達矣。　大祭不遠。寒事斗緊。親享恐或有損。攝行伏望。予曰。今年五享。旣不得躬行。其在情禮。勢難攝行。須勿過慮也。存謙曰。日寒甚緊。元子宮相見禮。稍待歲後日煖恐好矣。予曰。當依卿言爲之。
정조 7년 · 강
命北關移送交濟穀。依初下敎劃送。
정조 7년 · 목
右議政李福源啓言。頃因監賑使李在學狀本。交濟穀二萬石。依成命劃送北關事。措辭關飭本道矣。卽見咸鏡監司李命植狀本。則以爲。以穀較口。則南關甚不足。北關頗有餘。交濟穀二萬石移北關事。不得擧行爲辭矣。南關則差近內地。推移貿易。或有其路。北關則地勢懸絶。所接者異域而已矣。監賑使下直時。旣有許劃之命。又下傳敎。以從速運送之意。關飭道臣。則設有事勢之難便。已降之恩澤。決難還寢。交濟穀二萬石。依初下敎劃卽移送北關之意。請分付道臣。從之。
정조 7년 · 강
命高原等邑流民。以常賑耗穀接濟。
정조 7년 · 목
右議政李福源卽見平安監司李性源報備局辭緣。則順川陽德邑所報內。高原文川永興等邑流民之來接本邑者。竝男女或十餘口。或十五口。本邑亦多失稔。方欲刷送原籍官云。而今若刷送。恐致道路顚連。先飭各該邑。使之接濟。而取考謄錄。則在前如此之時。以常賑兩廳耗穀救活。今亦依此例事爲請矣。流民之不宜刷還。誠如道啓。耗穀之許令取用。旣有已例。請依所報施行。從之。敎以。俾各悉心接濟。毋或有一分虛實相混之弊。
정조 7년 · 강
命式年帳籍之時。俾無一戶漏落。
정조 7년 · 목
漢城判尹金履素啓言。式年帳籍之法。何等嚴重。而挽近以來。奸弊滋生。試以今番抄戶言之。有戶而無籍者。率多稱冤。其中或有成納單子。中間見漏者故。自臣府隨聞科治。而其餘則皆因於規避戶役。故犯漏籍。雖當如此之時。貧窮者反不得均蒙惠澤。此莫非籍法廢壞之致。自今以後。每式五部官逐戶摘奸。先編家座成冊。憑考成籍。俾無一戶漏落之弊。該官之慢忽。當戶之故犯。申明舊典。從重論罪。恐合事宜。從之。敎以。以無籍不入於抄戶之民。依昨年例。卿與亞尹。各別精抄。以爲一體擧行之地。
정조 7년 · 강
命備堂鄭尙淳金魯鎭徐有隣鄭好仁徐有慶李在簡徐有大鄭志儉禁推。
정조 7년 · 목
敎曰。當該備堂。一幷下義禁府推考。
정조 7년 · 강
命領議政家。遣御醫看病。 榻敎也。
정조 7년 · 강
命時囚罪人。姑令放送。
정조 7년 · 목
敎曰。閽禁亦關紀綱。跟隨自有法典。時時提飭。烏可已乎。然而當路之卿宰。出入禁闥者。輒以越法冒禁。看作一副當高致勝事。守門將卒。若有阻搪之事。乃反瞠眼威喝。畢竟逞憾而後已。甚至有別般駭悖之擧。此亦君命也朝令也。而嫌其帶隸之不得如意率入。甘歸犯分之科。不念忌器之戒。毋曰此屬小事。小事尙然。大於此處。足爲反隅。予則以爲早不杜漸。流弊將至於無所不至。近來凡事。朝家雖以含口爲主。此等處亦豈肯任他躑躅乎。以至今日。一二干科卿宰。終不自首之擧。而放恣極矣。更思廉恥掃地已久矣。置之遂事勿說之科。亦何妨哉。若令捧供。徒歸屑越。時囚罪人。姑令放送。其餘諸囚。別無更問之端。混勘誠冤矣。原傳旨竝付標。爲先擧行後。形止卽令該府草記。
정조 7년 · 강
命領議政家。人蔘一兩。令掌務官賚傳。
정조 7년 · 목
因領議政看病書啓。敎以。見今院儲蔘秪。雖甚苟艱。大臣家看病。豈可拘此慳惜。人蔘一兩。令掌務官卽爲賚傳。爾則不離看病。
정조 7년 · 강
命右捕將趙圭鎭。兼察左捕將。
정조 7년 · 목
左捕將徐有大禁推也。
정조 7년 · 강
遞同義禁徐有防。以具善復爲判義禁。鄭民始爲知義禁。趙時俊爲同義禁。
정조 7년 · 목
敎曰。同義禁徐有防遞差。又敎曰。金吾堂上前望單子入之。
정조 7년 · 강
吏曹。以京外殿最降考啓。
정조 7년 · 목
吏曹啓言。今日本曹開坼坐起時。考見京外褒貶啓本。則東部都事李彦植。 奉事崔熽。 南部都事李基讓。 奉事李鋐。竝宜置中考而置諸上考。致勤點下。幷中考施行。驪州牧使元厚鎭。貶題無褒。宜置中考。置諸上考。致勤點下。中考施行。引儀金載道。宜置下考。而置諸中考。致勤點下。下考施行。其中南部都事李基讓。旣以中考施行。則兩次居中。依例罷職。而旣有特敎。置之。延日縣監李長煜。泗川縣監朴晉煥貶目。宜置下考。置諸中考。該曹該府堂上及兩道道臣推考。 延日縣監李長煜。泗川縣監朴晉煥。請罷黜。允之。敎以。連中。意謂依例罷黜。李基讓等第點下時。初果咨且。問于該曹。該曹連三考居中。然後始乃罷黜云。故以更責來效之意。點下基讓矣。觀此草記措語。殆若法典則當罷。而因特敎勿論者然。事甚可駭。更爲論理草記。京司殿最。部官外有許多點下處。而俱不擧論何也。委折亦爲據實草記。又啓言。 童蒙敎官李英裕。 安奇察訪金成九。兩次居中。請罷黜。允之。
정조 7년 · 강
備局。以察理使犯越事査啓狀覆啓。
정조 7년 · 목
備邊司啓言。頃以鍾城犯越事。令察理使査啓之意分付矣。卽見察理使李在學狀本。則與北兵使狀本。別無異同。諸囚令道伯勘處。犯越地界。明是鍾城。則該僉使請分揀。允之。
정조 7년 · 강
備局。以濟州災實分等狀覆啓。
정조 7년 · 목
備邊司啓言。濟州牧使嚴思晩災實分等狀啓。有草記稟處之命矣。卽見其狀本。則以爲今年穡事。最被早霜之災。未免荐歉。而依所下綸音。舊還則爲先停退。新還則亦許代捧。各司奴身貢米。大同米減捧。軍兵操鍊。姑令停退。而凡干擧行。候風往來。動費數朔故。敢援前例。先此擧行。竝令廟堂稟處矣。請依狀請施行。允之。
정조 7년 · 강
判義禁具善復陳疏請。金川郡大小兩南面。募人耕作。賜批。
정조 7년 · 목
疏略曰。 海西金川郡大小兩南面。特敎許劃於訓局。而蓋出於重需之聖意。臣遣人探之。則此是自兩西通畿輔捷路。丙年之事。前轍可鑑。百里長谷。永作無人之地。豈非可惜。今若貿人耕作。資其糧械。置倉而除輓運之勞。限年而禁誅求之弊。漸成村落。則居民有富康之望。嶺阨無疏虞之歎。下詢廟堂而裁處焉。批以。令廟堂稟處。
정조 7년 · 강
命金吾草記。政院捧傳旨。
정조 7년 · 목
因鄭尙淳等囚單子。敎以。徐有隣金魯鎭徐有大李在簡鄭志儉。仍更待處分。鄭尙淳鄭好仁徐有慶。原傳旨中付標。○義禁府啓言。時囚罪人金魯鎭徐有隣李在簡徐有大鄭志儉等。竝卽放送。敎以。俄下傳敎中。放送與付標之命。槪示分等區別之意。而此草記混稱放送。付標一款。便沒下落。然已放送。今無可論。而政院則各捧傳旨。
정조 7년 · 강
命內三廳免新之規。撙節釐正。
정조 7년 · 목
敎曰。以內三廳新來人。浮費之爲弊。至於弩末。早欲痛加釐正。而因循未遑。拖至于今矣。日前因言端。有提諭於諸武將者。似已相議停當。凡係省減之方。著成節目。以爲永久遵行之地。而我國凡事。稍久則率不免解弛。此事亦安保其不然。然則及今成節目之日。必須嚴立科條。然後可無從後刁蹬之擧。以此意令諸武將知悉。惟今省減之命。不但爲貧寒武弁地而已。蓋以初仕時。東西貸覓。負債如丘。及獲一麾。便欲生意充報。如是之際。大而剝割民生。小而擅弄公貨。甘自歸於冒犯之科。此特勢使然耳。以是先正李文成掌本兵也。首革內三廳免新之規。而伊後仍又中廢不行。豈非可惜之甚乎。古今異宜。免新一款。雖難一切除罷。至若所費。祛之無妨。又以盡數祛之爲拘。十存一二。猶賢乎已。其中武兼守門將所謂新來者。太半是遐外窮不自存之人。而積仕幾年。畢竟沾漑。不越乎佐幕乘障殘薄窠。尤豈不矜憐之甚乎。似此之類。另加撙節剋削。亦令諸武將知悉。朝令貴在反隅此等省費之擧。趁令例矯改。無所不可。仍令廟堂。捧甘各衙門各營門。俾各着實釐正。
정조 7년 · 강
命輪對官。後日次待令。
정조 7년 · 강
命鶴城君家歲饌。倍數輸送。
정조 7년 · 목
敎曰。鶴城君家歲首歲饌。倍數輸送。仍令該府郞官存問以來。
정조 7년 · 강
命咸平縣監。明日辭朝。
정조 7년 · 강
命京外瓜滿窠。分付吏兵曹。竝爲書入。
정조 7년 · 강
命關北遺棄兒收養。措辭嚴飭。
정조 7년 · 목
因咸鏡監司李命植。遺棄兒收養事狀啓。敎以。南北關許多諸邑。皆無收養之報。朝令之下。列邑擧行。豈敢如是。各該慝不以聞之長吏。從當隨現勘罪。以此意自廟堂嚴飭道伯。一體謄關。分付監賑使處。如是申飭之後。急於塞責。以不合收養之類。苟充報來。其爲無狀。無異匿不聞之罪。亦以此意。措辭嚴飭。
정조 7년 · 강
命移轉穀輸去。問東伯狀聞。
정조 7년 · 목
因督運御史金載人追劃穀留泊事狀啓。敎以。考其日子。此狀本封發後。間有稍暄時。追劃留泊船隻。已得順風。領付東郡界乎。朝家昕夕一念。耿耿在中。若聞無事畢運之報。庶可爲一分施慮之道。發船與否。自廟堂卽爲探問。仍令繡衣狀聞。山郡移轉穀。何間可以輸去乎。亦卽問東伯。使之具由狀聞。
정조 7년 · 강
內閣提學金鍾秀。從縣道上疏乞郡。賜批。
정조 7년 · 목
批以。念卿情理。嘗所愍惻于中。而如卿資歷。亦多準許之例。所情事依施。俾遂卿便養之願。
정조 7년 · 목
以兪岳柱爲掌令。姜忱爲修撰。 金文淳爲同經筵。鄭持淳爲順興府使。閔百履爲鐵山府使。 成德雨爲咸平縣監。林濬浩爲醴泉郡守。
정조 7년 · 강
命時御所有頉摘奸。如有見漏。難免重勘。
정조 7년 · 목
因戶曹時御所有頉處看審別單。敎以。果已詳細執頉乎。近來季朔看審。殆作文具。從當逐庫摘奸。如有見漏處。戶郞及衛將。難免重勘。以此預爲知悉。
정조 7년 · 강
兵曹。以京外褒貶降考啓。
정조 7년 · 목
兵曹啓言。坼見本曹褒貶啓本。及諸道褒貶啓本。則宣傳官李文爀李潤謙李身敬。部將金永勉李蓋謙。宜置中考而置諸上考。致勤點下。部將金吉行。以日淺致勤點下。臣不勝惶恐。而文爀等。以中考施行。金吉行以下考施行。全羅右水使尹得逵啓本。則黔毛浦萬戶李遇春。智島萬戶崔弘亮。幷宜置中考而置諸上考。致勤點下。該帥臣自政院察惟勿論。 李遇春等竝中考施行。平安兵使具以謙啓本中。幕嶺萬戶梁德重。 嗭洞權管張泰範。宜置中考而置諸上考。吾老梁萬戶張重熙。宜置下考而置該中考。該帥臣權考。德重以中考施行。泰範請以下考施行。又啓言。 彌串僉使朴致彬。黔毛浦萬戶李遇春。寅火堡萬戶宋泰一。連二等居中。請罷黜。幷允之。
정조 7년 · 목
太廟　臘享。在再明也。
정조 7년 · 강
太廟　臘享　香祝。命親押。
정조 7년 · 목
因香室受押單子。敎以。出宮時。當親押矣。
정조 7년 · 목
予曰。部官待令與否知入。假注書徐瀅修奏曰。中部東部。皆已待令矣。予曰。昨日近千民人。爲受發賣齊會。旋以期日之退定散歸云。初定之日。如或有故。則劃卽知委。俾勿來會可也。而今使許多民人。空往空來者。該部之不善擧行乎。該廳之不卽捧甘乎。委折知入。瀅修出問奏曰。問于部官。則當初知委民。使之趁期來會者。以有該廳甘結。而元定日前夕。下屬雖以堂上有故。期日勢將退定。私相傳說。旣無文蹟之自該廳知委。則有難以下輩傳說。輕先布告。故部官則一依當初甘結元定日。率民人進請賑廳矣。賑郞聞民人之齊會。始乃驚動。呵責下吏之不卽甘結。而民人則使卽退送。故部官亦皆還歸云矣。
정조 7년 · 강
命賑恤廳郞官。問名拿問。該吏爲先嚴問捧供。
정조 7년 · 목
敎曰。今聞所告。因賑廳郞官之以改定日子。初不捧甘各部。各部屢千民戶。旣集還歸云。該廳事萬萬駭然。況於昨日詢問之下。全諱實狀。尤極無據。賑恤廳郞官問名。令該府拿問。捧口招以聞。郞官未瑩。雖不登時知委。該吏符同掩置。亦甚痛駭。下吏亦令該曹。爲先嚴問取招。捧草供入啓。待令兩部官員等。使之退去。
정조 7년 · 목
因總管變通草記。敎以。許遞。政官牌招。開政差出。
정조 7년 · 강
有政。吏曹判書李在簡。兵曹判書李★(土+甲)進。
정조 7년 · 목
以蔡弘履爲大司憲。 趙光逵爲原州判官。兪漢紀爲陰城縣監。 李世鐸爲安義縣監。徐有寧爲同知。 金夏材爲副總管。
정조 7년 · 강
命南部都事李基讓殿最啓目中。點下處爻周。